U-I-121/93
Natisni
Opravilna št.:
U-I-121/93
Datum odločitve:
23. 9. 1993
Objavljeno:
OdlUS II, 82
ECLI:
ECLI:SI:USRS:1993:U.I.121.93
Akt:
Odlok Občinske skupščine Žalec o prispevku za investicijska vlaganja v oskrbo z vodo (Ur. list RS, št. 18/93)
Izrek:
Ustavno sodišče pobude ne sprejme in ne začne postopka za oceno ustavnosti in zakonitosti izpodbijanega odloka.
Evidenčni stavek:
Izpodbijani odlok občinske skupščine, s katerim je za dobo enega leta uporabnikom vode na območju občine naloženo plačevanje določenih sredstev ob redni ceni vode, ne pomeni ukrepa določitve cen iz 3. člena zakona o cenah, marveč je s tem odlokom določeno plačilo šteti za sestavni del cene komunalne storitve oziroma proizvoda, odlok sam pa kot akt poslovanja, s katerim se določa cena oziroma del cene. Po ureditvi iz 160. člena ustave ustavno sodišče za oceno takšnega akta ni pristojno.
Geslo:
Nepristojnost ustavnega sodišča za oceno akta poslovanja.
Pravna podlaga:
Ustavni zakon za izvedbo Ustave (UZIU), 7. čl.
Zakon o postopku pred Ustavnim sodiščem SRS (ZUSS), 15. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Marija Kramer, Petrovče in drugi
Datum vloge:
27. 5. 1993
Vrsta odločitve:
sklep
Vrsta rešitve:
nesprejem pobude
Dokument:
US16726
Dokument v PDF obliki:
U-I-121-93.pdf
111 KB
Prenesite datoteko
U-I-121/93-15
23/9-1993
S K L E P
Ustavno sodišče je na seji dne 23/9-1993 obravnavalo pobudo Marije Kramer in Ane Ocvirk iz Petrovč, Marka Flajsa in Jože Flajs, Vladka Juga in Marka Dunđera iz Žalca in
s k l e n i l o :
Ustavno sodišče pobude ne sprejme in ne začne postopka za oceno ustavnosti in zakonitosti odloka Skupščine občine Žalec o prispevku za investicijska vlaganja v oskrbo z vodo (Uradni list RS, št. 18/93).
O b r a z l o ž i t e v
V pobudi za oceno ustavnosti in zakonitosti v izreku tega sklepa navedenega odloka pobudniki menijo, da občinska skupščina po 41. členu zakona o komunalnih dejavnostih iz leta 1982 ni pooblaščena za določitev prispevka za investicijska vlaganja in da je izpodbijani odlok v nasprotju z odlokom Izvršnega sveta Skupščine SR Slovenije o spremembi odloka o prenosu pristojnosti za določanje cen na izvršne svete skupščin občin in posebnih družbenopolitičnih skupnosti (Uradni list RS, št. 33/91-I).
Ustavno sodišče pobude ni sprejelo.
Po 1. členu zakona o cenah (Uradni list RS, št. 1/91-I) oblikujejo podjetja in druge pravne osebe ter nosilci samostojnega osebnega dela cene prosto, razen če s tem zakonom ali z drugimi zakoni in na njihovi podlagi izdanimi izvršilnimi predpisi ni drugače določeno. Po določbi 5. člena v zvezi s 3. členom navedenega zakona lahko Izvršni svet Skupščine Republike Slovenije (sedaj Vlada Republike Slovenije) predpiše kot ukrep določitve cen najvišje cene, način oblikovanja cen in pridobitev soglasja k cenam. Akti, s katerimi vlada izvršuje to pooblastilo, predstavljajo izvršilne predpise v smislu 1. člena zakona.
Izpodbijani odlok občinske skupščine, s katerim je za dobo enega leta uporabnikom vode na območju občine naloženo plačevanje določenih sredstev ob redni ceni vode, pa ne pomeni takšnega ukrepa določitve cen, marveč je s tem določeno plačilo šteti za sestavni del cene komunalne storitve oziroma proizvoda, akt sam pa kot akt poslovanja, s katerim se določa cena oziroma del cene.
Po 4. alinei prvega odstavka 160. člena ustave ustavno sodišče odloča o skladnosti predpisov lokalnih skupnosti z ustavo in zakoni, po 5. alinei prvega odstavka navedenega člena pa o skladnosti splošnih aktov, izdanih za izvrševanje javnih pooblastil, z ustavo, zakoni in podzakonskimi predpisi. Ustavno sodišče pa za oceno akta poslovanja ni pristojno.
Po teh ugotovitvah je ustavno sodišče na podlagi 7. člena ustavnega zakona za izvedbo ustave in 15. člena zakona o postopku pred Ustavnim sodiščem SR Slovenije (Uradni list SRS, št. 39/74 in 28/76) sklenilo, kot je navedeno v izreku tega sklepa.
P r e d s e d n i k
dr. Peter Jambrek